Μία μέρα μετά την παρέμβαση του Ρουβίκωνα στην πυλωτή του Άρη Πορτοσάλτε, ο βουλευτής της Νέας Δημοκρατίας, Κωνσταντίνος Μπογδάνος, βρέθηκε στο στούντιο του ΣΚΑΙ και δήλωσε ότι έχει δρομολογήσει μαζί με τους αρμόδιους υπουργούς της ΝΔ, νομοθετική ρύθμιση σχετικά με τα δεδομένα «που απαιτούν οι νέοι καιροί».

Συγκεκριμένα, αναφέρθηκε στον τρόπο που καλύφθηκε από τα μέσα η χθεσινή παρέμβαση του Ρουβίκωνα σημειώνοντας ότι είναι «επίθεση», «διότι διαβάζω σε διάφορα site ότι στο σπίτι του Άρη έγινε παρέμβαση».

Αναφερόμενος στη δράση του Ρουβίκωνα είπε ότι: «Μιλάμε για επανάσταση του γλυκού νερού. Κατά δεύτερον αυτή η παρέμβαση σε εισαγωγικά είναι η κορυφή του παγόβουνου. Το σώμα του παγόβουνου είναι όλη η στοχοποίηση η οποία μπορεί να περνάει από υποτιθέμενα αθώα και ανώδυνα αστειάκια-χιουμοράκια, memes, “ξύλο και καράτε στον Άρη Πορτοσάλτε”. Τώρα βλέπουμε να επιτίθενται στο σπίτι του που αύριο-μεθαύριο μπορεί να έχει η Τσατάνη το όλο θέμα. Δεν είναι καθόλου αστείο. Χρειάζεται νομοθετική ρύθμιση και σε αυτόν τον τομέα ο οποίος αφορά στην ανωνυμία του διαδικτύου, στα κακόβουλα μηνύματα, στην ενορχηστρωμένη επίθεση και τη δολοφονία χαρακτήρων».

«Γιατί δεν αναλαμβάνετε μια πρωτοβουλία ως βουλευτής» ρωτά ο δημοσιογράφος με τον Κ. Μπογδάνο να απαντά: Έχω ήδη κάνει, μπορώ να σας το πω αυτό. Σε ανύποπτο χρόνο και πριν από αυτή την παρέμβαση σε εισαγωγικά, επίθεση. Μια συνάντηση με τον κ. Πέτσα και με τον Κυριάκο Πιερρακάκη ούτως ώστε να δρομολογήσουμε και να συντονίσουμε, ενδεχομένως και με τη δική μου βοήθεια στον βαθμό που εγώ και οι συνεργάτες μου μπορούμε να συνδράμουμε, ακριβώς στην αναγκαία νομοθετική προσέγγιση που απαιτούν οι νέοι καιροί».

«Παιδί της προηγούμενης κυβέρνησης ο Ρουβίκωνας»

Μάλιστα, ερωτηθείς αν υπάρχει πολιτική κάλυψη στον Ρουβίκωνα, ο βουλευτής συνέδεσε πλήρως τη δράση της αναρχικής συλλογικότητας με τον ΣΥΡΙΖΑ, ενώ έφτασε να συνδέει τη συλλογικότητα και με τις ΜΚΟ, αφήνοντας αιχμές για χρηματοδότηση.

«Βεβαίως και ο Ρουβίκωνας έχει πολιτική κάλυψη. Είναι παιδί της προηγούμενης κυβερνητικής θητείας, δημιουργήθηκε τον Φεβρουάριο του 2015, γεννήθηκε επί ΣΥΡΙΖΑ, μεγάλωσε επί ΣΥΡΙΖΑ και ανδρώθηκε επί ΣΥΡΙΖΑ και ρωτάω πόθεν χρηματοδοτήθηκε;» είπε χαρακτηριστικά.